Veerkrag is 'n sleutelfaktor in loopbaansukses - Solidariteit Wêreld LoopbaanSolidariteit Wêreld Loopbaan
Tuis › Artikels › Veerkrag is 'n sleutelfaktor in loopbaansukses
Veerkragtigheid – daardie vermoë om vinnig te herstel as iets verkeerd loop eerder as om onder druk mee te gee – is soos 'n spier. Jy kan dit net oefen indien jy 'n stresvolle gebeurtenis het om op te reageer. Hoe meer jy dus platgeslaan word en weer opstaan, hoe sterker en vreesloser word jy.
Veerkragtige mense is diegene wat dit regkry om goed aan te pas in die lig van teenspoed soos 'n ernstige ongeluk, 'n finansiële terugslag of iets dergeliks. Natuurlik ervaar hulle net soos enige ander persoon steeds die intensiteit van 'n moeilike situasie – hulle het net 'n beter (en vinniger) manier gevind om dit aan te pak, sê dr. Kristen Lee, 'n Bostonse navorser en professionele spreker in geestesgesondheid.
Ons almal besit 'n mate van veerkrag. En hoewel sommige mense van nature meer veerkragtig is, kan hierdie gedrag aangeleer word – iets wat uiters noodsaaklik is vir 'n suksesvolle loopbaan.
Werksomgewings is deesdae dikwels onseker, kompleks, wisselvallig en dubbelsinnig. Die maatskappy waarvoor jy werk, is dalk besig om werkers te verminder of jy word oorgesien vir daardie bevordering waarvoor jy so hard gewerk het – alles scenario's wat kan dreig om jou loopbaan te ontspoor.
Onvermydelike loopbaanuitdagings soos dié kan slegs suksesvol die hoof gebied word indien jy veerkrag besit. Dr. Lee se navorsing toon dat doelbewuste pogings om ons veerkragtigheid te kweek, ons neiging daartoe versterk. Spesifieke gewoontes, gedrag en denkpatrone kan ons met ander woorde help om ons veerkrag te verbeter.
Die volgende strategieë sal jou help om veerkragtigheid te kweek en beroepsukses te behaal:
Ontwikkel 'n effektiewe netwerk
'n Effektiewe netwerk is veel meer as die uitdeel van naamkaartjies. Dis 'n proses. Jy bou mettertyd brûe waaruit jy én jou kontakte voordeel kan trek, mits jy fokus op die bou van verhoudings en nie kontakte nie. Begin deur jou bestaande netwerk te koester terwyl jy met tyd nog nuwe verbindings vestig. Moenie net vra wat jy uit 'n situasie kan kry nie, maar kyk ook wat jy vir hulle kan beteken.
"Ons is almal natuurlike netwerkers wat heeldag met ander skakel," sê Samantha Crous, algemene bestuurder van die Corporate Research Foundation (CRF) Suid-Afrika. Elke ontmoeting met 'n ander persoon asook die gehalte van elke gesprek is belangrik – selfs dié by die tandarts, 'n kinderpartytjie of tydens 'n oefensessie.
Bestuur jou loopbaan soos 'n besigheid
Neem besit van jou loopbaan. Bestuur dit asof jy jou eie onderneming bedryf. Tom Peters, die bekende Amerikaanse skrywer oor sakebestuur, sê jy moet jouself as die hoof uitvoerende beampte van jou eie maatskappy beskou. Identifiseer jou sterk punte en uniekhede en bou jou handelsmerk rondom dit.
Vra jouself: Wat is vir my belangrik? Wal wil ek projekteer? Stem my beeld hiermee ooreen? Maak dan seker jy kommunikeer duidelik wie jy is en wat jy doen. Só sal jy uitstaan en die aandag van voornemende kliënte en werkgewers trek. Jy moet vertroue inboesem – dan sal ander finansieel en emosioneel in jou belê.
Word 'n lewenslange leerder
Deurlopende leer is 'n sleutelkomponent van loopbaanweerstandigheid. Bly op hoogte van die nuutste tegnologie, voltooi aanlynkursusse en woon sake-konferensies by. Dis uiters noodsaaklik dat jy self die leiding neem wanneer dit by jou ontwikkeling en die slyp van jou vaardighede kom. Kennis is iets waarby jy lewenslank kan baat en enigiets wat jy doen om jou kundigheid te ontwikkel sal jou selfvertroue en veerkragtigheid 'n hupstoot gee.
Beskou terugslae as geleenthede
'n Ongunstige gebeurtenis kan 'n potensiële geleentheid bied. Leer om 'n optimistiese ingesteldheid te kweek. Dit is immers nie wat met jou gebeur nie, maar hoe jy dit hanteer, wat die verskil maak.
Die geskiedenis bewys dat die suksesvolste mense dikwels ook die veerkragtigste is. JK Rowling se eerste Harry Potter-manuskrip is deur 12 uitgewers afgekeur voordat dit aanvaar is. Walt Disney is deur die koerantredakteur van die Kansas City Star afgedank omdat hy volgens die redakteur 'n tekort aan verbeelding en goeie idees gehad het.
Jy is meer veerkragtig as wat jy besef. Die geheim is net om volgende keer wanneer jy 'n terugslag in jou loopbaan ervaar, terug te dink aan 'n tyd in jou lewe toe jy in staat was om uit te hou en aan te hou.